

**SKUODO RAJONO SAVIVALDYBĖS TARYBA**

**SPRENDIMAS**

**DĖL VAIKŲ PRIĖMIMO Į SKUODO RAJONO SAVIVALDYBĖS ŠVIETIMO ĮSTAIGAS, ĮGYVENDINANČIAS IKIMOKYKLINIO IR PRIEŠMOKYKLINIO UGDYMO PROGRAMAS, TVARKOS APRAŠO PATVIRTINIMO**

2017 m. balandžio 27 d. Nr. T9-112

Skuodas

Vadovaudamasi Lietuvos Respublikos vietos savivaldos įstatymo 16 straipsnio 3 dalies 9 punktu, 18 straipsnio 1 dalimi, Lietuvos Respublikos švietimo įstatymo 29 straipsnio 6 dalimi, Lietuvos Respublikos sveikatos apsaugos ministro 2010 m. balandžio 22 d. įsakymo Nr. V-313 „Dėl Lietuvos higienos normos HN 75:2016 „Ikimokyklinio ir priešmokyklinio ugdymo programų vykdymo bendrieji sveikatos saugos reikalavimai“ patvirtinimo“ patvirtintos Lietuvos higienos normos HN 75:2016 „Ikimokyklinio ir priešmokyklinio ugdymo programų vykdymo bendrieji sveikatos saugos reikalavimai“ 5 ir 6 punktais, Skuodo rajono savivaldybės taryba n u s p r e n d ž i a:

1. Tvirtinti vaikų priėmimo į Skuodo rajono savivaldybės švietimo įstaigas, įgyvendinančias ikimokyklinio ir priešmokyklinio ugdymo programas, tvarkos aprašą (pridedama).

2. Pripažinti netekusį galios Skuodo rajono savivaldybės tarybos 2005 m. sausio 27 d. sprendimą Nr. T9-5 „Dėl vaikų priėmimo į Skuodo rajono ikimokyklinio ugdymo programas vykdančias mokyklas tvarkos“.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras Petras Pušinskas

PATVIRTINTA

Skuodo rajono savivaldybės tarybos

2017 m. balandžio 27 d. sprendimu Nr. T9-112

**VAIKŲ PRIĖMIMO Į SKUODO RAJONO SAVIVALDYBĖS ŠVIETIMO ĮSTAIGAS, ĮGYVENDINANČIAS IKIMOKYKLINIO IR PRIEŠMOKYKLINIO UGDYMO PROGRAMAS, TVARKOS APRAŠAS**

**I SKYRIUS**

**BENDROSIOS NUOSTATOS**

1. Vaikų priėmimo į Skuodo rajono švietimo įstaigas, įgyvendinančias ikimokyklinio ir priešmokyklinio ugdymo programas, tvarkos aprašas (toliau – aprašas) reglamentuoja ikimokyklinio ir priešmokyklinio amžiaus vaikų (toliau – vaikų) priėmimo į Skuodo rajono savivaldybės (toliau – Savivaldybės) švietimo įstaigas, tvarką, grupių formavimą.

2. Šiuo aprašu vadovaujasi visos Skuodo rajono savivaldybės švietimo įstaigos, įgyvendinančios ikimokyklinio ir priešmokyklinio ugdymo programas, kurių steigėjas yra Skuodo rajono savivaldybės taryba (toliau – mokyklos).

**II SKYRIUS**

**PRIĖMIMO TVARKA**

3. Į mokyklų ikimokyklinio ir priešmokyklinio ugdymo grupes priimami vaikai, gyvenantys Skuodo rajono savivaldybės teritorijoje. Kitos savivaldybės teritorijoje gyvenantis vaikas (pagal deklaruotą gyvenamąją vietą) į ikimokyklinio ugdymo grupę priimamas tuo atveju, jei Savivaldybės įstaigose yra laisvų vietų.

4. Priimant vaikus į mokyklas laikomasi eilės pagal tėvų (globėjų) prašymų registracijos datą.

5. Jeigu tėvų (globėjų) prašymų yra daugiau, nei yra laisvų vietų, pirmenybė teikiama šia prioritetine tvarka:

5.1. specialiųjų poreikių vaikams (pateikiama Psichologinės pedagoginės tarnybos išvada ar (ir) sveikatos priežiūros specialisto vaiko sveikatos būklės įvertinimo pažyma;

5.2. vaikams, augantiems socialinės rizikos šeimose ir (ar) jiems yra skirtas privalomas ikimokyklinis ugdymas;

5.3. vaikams, augantiems socialines išmokas gaunančiose (socialiai remtinose) šeimose;

5.4. vaikams iš šeimų, auginančių tris ir daugiau vaikų;

5.5. vaikams, kurių brolis ar sesuo lanko tą pačią švietimo įstaigą;

5.6. vaikams, kurių vienas iš tėvų (globėjų) turi negalią;

5.7. vaikams, kurių vienas iš tėvų (globėjų) yra mokinys ar studentas ir mokosi mokymo įstaigos dieniniame skyriuje;

5.8. vaikams, kurių tėvas atlieka nuolatinę privalomąją pradinę karo tarnybą;

5.9. mokyklos darbuotojų vaikams.

6. Vaikai į mokyklas priimami tėvams (globėjams) pateikus prašymą įstaigos direktoriui, kuriame nurodoma:

6.1. vaiko vardas, pavardė, gimimo data, deklaruota ir faktinė gyvenamoji vieta;

6.2. pageidaujama vaiko priėmimo į grupę data;

6.3. tėvų kontaktiniai duomenys (telefono numeris, e. pašto adresas);

6.4. dokumentai, kuriais remiantis teikiama pirmenybė priimant vaikus į mokyklą (pagal aprašo 5.1–5.9 papunkčius).

7. Tėvų (globėjų) prašymai pagal jų pateikimo datą registruojami Tėvų prašymų dėl vaikų priėmimo į mokyklą registracijos žurnale. Jį tvarko mokyklos direktoriaus įsakymu paskirtas darbuotojas.

8. Vaikai į grupes priimami ir išbraukiami iš sąrašų mokyklos direktoriaus įsakymu.

9. Tėvai (globėjai), pateikę prašymą priimti vaiką į mokyklą, turi teisę:

9.1. gauti duomenis apie mokyklą (grupių skaičių ir struktūrą, esamas ir laisvas vietas grupėse);

9.2. gauti duomenis apie vaiko (-ų), globotinio (-ių) vietą eilėje ir kitą informaciją, patvirtinančią jo priėmimo į mokyklą galimybes;

9.3. reikalauti ištaisyti ar pašalinti vaiko duomenis, kitus duomenis apie šeimos socialinę padėtį.

10. Tėvai (globėjai), pirmą dieną atvedę vaiką į mokyklą, pateikia mokyklos direktoriui nustatytos formos vaiko sveikatos pažymėjimą ir vaiko gimimo liudijimo kopiją bei kitus dokumentus ar jų kopijas, patvirtinančias faktus, kuriais vadovaujantis teikiamas prioritetas, priimant vaikus į mokyklą.

11. Per mokslo metus (išskyrus vasaros mėnesius), vaikai priimami į laisvas vietas grupėse. Apie vaiko priėmimą į įstaigą tėvai (globėjai) informuojami asmeniškai.

12. Apie vaiko nepriėmimą į ugdymo įstaigą iki prašyme nurodytos datos tėvai (globėjai) informuojami prašyme nurodytais kontaktais raštu (paprastu ar elektroniniu paštu).

**III SKYRIUS**

**GRUPIŲ FORMAVIMAS**

13. Į ikimokyklinio ir priešmokyklinio ugdymo grupes priimami vaikai nuo 1,5 iki 6 metų.

14. Grupės komplektuojamos vadovaujantis Lietuvos Respublikos sveikatos apsaugos ministro 2010 m. balandžio 22 d. įsakymu Nr. V-313 „Dėl Lietuvos higienos normos HN 75:2016 „Ikimokyklinio ir priešmokyklinio ugdymo programų vykdymo bendrieji sveikatos saugos reikalavimai“ patvirtinimo“ patvirtintos Lietuvos higienos normos HN 75:2016 Ikimokyklinio ir priešmokyklinio ugdymo programų vykdymo bendraisiais sveikatos saugos reikalavimais.

15. Lopšelio grupės komplektuojamos tik iš to paties amžiaus vaikų, o darželio grupės – iš to paties arba įvairaus amžiaus vaikų pagal grupių komplektavimo higienos normas.

16. Į priešmokyklinio ugdymo grupes priimami vaikai, kuriems tais kalendoriniais metais sukanka 6 metai. Priešmokyklinis ugdymas anksčiau, 5 metų vaikams, gali būti teikiamas tėvų (globėjų) prašymu, vadovaujantis Vaiko brandumo mokytis pagal priešmokyklinio ir pradinio ugdymo programas įvertinimo tvarkos aprašo nuostatomis.

17. Preliminarų ikimokyklinio ir priešmokyklinio ugdymo grupių skaičių mokyklos direktorius planuoja iki kiekvienų metų kovo 1 d. ir duomenis pateikia Savivaldybės administracijos Švietimo skyriui.

18. Mokyklos direktorius, pritarus mokyklos tarybai, iki rugpjūčio 1 d. pateikia patikslintą grupių skaičių Savivaldybės administracijos Švietimo skyriui.

**IV SKYRIUS**

**BAIGIAMOSIOS NUOSTATOS**

19. Už šio aprašo įgyvendinimą, tinkamą grupių komplektavimą bei duomenų slaptumą įstatymų ir kitų teisės aktų nustatyta tvarka atsako mokyklos direktorius.

20. Grupių vaikų vardinius sąrašus tvirtina mokyklos direktorius.

21. Aprašo įgyvendinimo priežiūrą vykdo Savivaldybės administracijos Švietimo skyrius.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_